ສະຫະລັດ ມອບອຸປະກອນການແພດ ມູນຄ່າ 600,000 ໂດລາ ເພື່ອໃຊ້ຮັບມື ກັບໂຄວິດ-19 ໃຫ້ ສປປ ລາວ
ທ່ານເອກອັກຄະລັດຖະທູດສະຫະລັດ ມອບອຸປະກອນການແພດ 600,000 ໂດລາ ຊຶ່ງສະແດງເຖິງຄວາມເຂັ້ມແຂງ ແລະຄວາມສຳຄັນ ຂອງການຮ່ວມມື ລະຫວ່າງ ສະຫະລັດອາເມຣິກາ ແລະ ສປປ ລາວ.
ທ່ານ ປອ ປີເຕີ ເຮມ໋ອນ, ເອກອັກຄະລັດຖະທູດ ສະຫະລັດອາເມຣິກາ ປະຈຳ ສປປ ລາວ ໄດ້ມອບອຸປະກອນການແພດມູນຄ່າ 600,000 ໂດລາ ໃຫ້ແກ່ກະ ຊວງສາທາລະນະສຸກ ໂດຍການກ່າວຮັບຂອງ ທ່ານ ຮສ ດຣ ພູທອນ ເມືອງປາກ ຮອງລັດຖະມົນຕີກະຊວງສາທາລະນະສຸກ ໃນພິທີມອບ-ຮັບ ເຊິ່ງໄດ້ຈັດຂຶ້ນທີ່ກະຊວງສາທາລະນະສຸກ ຢູ່ນະຄອນຫຼວງວຽງຈັນ ໃນວັນທີ 30 ມີນາມື້ນີ້ ການຊ່ວຍເຫຼືອຄັ້ງນີ້ແມ່ນນອນຢູ່ໃນບ້ວງເງິນທີ່ລັດຖະບານສະຫະລັດໄດ້ປະກາດໃຫ້ການຊ່ວຍເຫຼືອ ຕ້ານໂຄວິດ-19 ແກ່ ສປປ ລາວ ໄປກ່ອນໜ້ານັ້ນ ລວມທັງໝົດ 8 ລ້ານໂດລາ ອຸປະກອນເຫຼົ່ານີ້ປະກອບມີ ຕຽງສຳລັບຄົນເຈັບຢູ່ຫ້ອງໄອຊີຢູ ຖົງສຳລັບໃສ່ສີ່ງທີ່ເປີະເປື້ອນເພື່ອໄປທຳລາຍຖິ້ມ ເຄື່ອງຕິດຕາມ ການເຕັ້ນຂອງຫົວໃຈ ເຄື່ອງວັດ ແທກອົກຊີເຈັນ ເຄື່ອງຊ່ວຍເພີ້ມອົກຊີເຈນ ແລະ ອຸປະກອນປ້ອງກັນຕົນເອງເຊັ່ນຊຸດຜ່າຕັດ ຖົງປົກເກີບ ໝວກ ຜ້າປິດປາກທາງການແພດ ທັງໝົດນີ້ແມ່ນ ໄດ້ຮັບການຊ່ວຍເຫຼືອລ້າຈາກປະຊາຊົນອາເມຣິກັນໂດຍຜ່ານ ອົງການພັດທະນາສາກົນ ຂອງສະຫະລັດ ຫລື USAID ເຊິ່ງຈະຖືກນຳໄປໃຊ້ໂດຍກະຊວງສາທາ ລະນະສຸກ ໃນການປ້ອງກັນແລະຮັບມືກັບການລະບາດຂອງພະຍາດໂຄວິດ-19 ທີ່ອາດຈະເກີດຂຶ້ນໃນ ສປປ ລາວ ທ່ານເອກອັກຄະລັດຖະທູດ ເຮມ໋ອນ ໄດ້ໃຫ້ຄຳເຫັນວ່າ “ການມອບເຄື່ອງອຸປະ ກອນການແພດໃນມື້ນີ້ ສະແດງໃຫ້ເຫັນເຖິງຄວາມເຂັ້ມແຂງ ແລະ ຄວາມສຳ ຄັນຂອງການຮ່ວມມືຂອງສະຫະລັດອາເມຣິກາ ແລະ ສປປ ລາວ ໃນໄລຍະພວກເຮົາພ້ອມກັນການສະເຫຼີມສະຫຼອງຄົບຮອບ 5 ປີ ຂອງການຮ່ວມມືແບບກວມລວມ ພວກເຮົາຈະສືບຕໍ່ເຮັດວຽກ ກັບ ສປປ ລາວ ເພື່ອຫຼຸດຜ່ອນຜົນກະ ທົບຂອງພະຍາດໂຄວິດ-19 ບໍ່ພຽງແຕ່ກ່ຽວກັບສຸຂະພາບເທົ່ານັ້ນ ແຕ່ຍັງລວມທັງຜົນກະທົບທາງເສດຖະກິດນຳອີກ ໃນປີ 2020 ທີ່ຜ່ານມາລັດຖະບານສະຫະລັດອາເມຣິກາ ໄດ້ປະກາດການຊ່ວຍ ເຫຼືອຕ້ານໂຄວິດ-19 ໃຫ້ແກ່ປະເທດຕ່າງໆ ໃນທົ່ວໂລກຈຳນວນ 100 ລ້ານໂດລາສະຫະລັດ ໃນ ເດືອນກຸມພາ ປີ 2020 ສະຫະລັດ ເປັນປະເທດທຳອິດ ທີ່ໄດ້ໃຫ້ການຊ່ວຍເຫຼືອ ສປປ ລາວໃນວຽກງານໂຄວິດ-19 ມາຮອດປະຈຸບັນນີ້ ສະຫະລັດ ໂດຍຜ່ານອົງການ USAID ແລະສູນຄວບຄຸມແລະປ້ອງກັນພະຍາດ ຂອງສະຫະລັດ ຫຼື CDC ໄດ້ປະກອບສ່ວນຊ່ວຍເຫຼືອ ສປປ ລາວ ເປັນມູນຄ່າເກືອບ 8 ລ້ານໂດລາ ໃນການຄວບຄຸມການລະບາດ ຂອງພະຍາດໂຄວິດ-19 ໂດຍການມອບອຸປະກອນການແພດ ຝຶກອົບຮົມ ແລະ ການໃຫ້ຂໍ້ມູນຂ່າວສານ ນອກຈາກນີ້ ສະຫະລັດອາເມຣິກາ ຍັງເຮັດວຽກຢ່າງໃກ້ຊິດກັບລັດຖະບານແລະ ປະຊາຊົນລາວ ໃນຫຼາຍໆໂຄງການ ເພື່ອປັບປຸງວຽກງານດ້ານສາທາລະນະສຸກ ໃນ ສປປ ລາວ ການຊ່ວຍເຫຼືອລວມມີໂຄງການໄລຍະຍາວເພື່ອປັງປຸງໂພຊະນາການ ໂດຍຜ່ານໂຄງການອາ ຫານທ່ຽງ ແມ່ແລະເດັກ ຄົນທີ່ມີຄວາມພິການ ແລະວຽກງານປ້ອງ ກັນພະຍາດຕິດແປດຕ່າງໆ